Koko Šanel verovatno je najuticajnija žena u istoriji mode i jedna od njenih pravih ikona
U njujorškom muzeju Metropoliten ove nedelje otvorena je izložba u njenu čast.
Na izložbi je rad Koko Šanel, koja je preminula 1971. godina, predstavljen naspram radova Karla Lagerfelda koji je preuzeo kuću Šanel 1983. godine, udahnuo joj novi život, i obnovio uzbudljiv i smeo duh njenih početaka. «Osnovna ideja ove izložbe je da se pokaže kako jedna modna kuća može da opstane gotovo čitav vek. U svetu mode nema drugog primera kuće koja je opstala 100 godina i ostala na vrhu mode i modnih trendova. Mislim da je to veoma interesantno. Možda je čak interesantnije od ličnosti same Koko Šanel to što je kuća Šanel bila dovoljno snažna da opstane i padne u prave ruke. Čak ne govorim o sebi nego o ljudima koji su vlasnici i menadžeri, i takva kombinacija je jedinstven slučaj u modnom svetu» kaže Karl Lagerfeld. Izložba uključuje Šanel kostime koji su i danas sinonim jednostavne elegancije, prefinjene večernje haljine i kultnu «malu crnu haljinu» koju je Koko kreirala 20-ih godina prošlog veka kao obavezni element garderobe svake žene. Ta haljina postala je simbol Šanelovog jedinstvenog razumevanja modnih potreba savremene žene i novog života koji je počela da vodi u 20. veku. Proslavljajući otvaranje izložbe «Šanel» i ujedno odajući počast Karlu Lagerfeldu, Metropoliten je održao godišnju humanitarnu reviju Instituta za kostim, kojoj su prisustvovale brojne poznate ličnosti. Kopredsedavajući Instituta, glumica Nikol Kidman, Karl Lagerfeld i urednik Voga Ana Vintur pridružili su se stotinama gostiju na svečanom otvaranju izložbe. Svet glamura bio je očaravajući kao i uvek, uprkos sumornom vremenu. Medju gostima su bile zvezde poslovnog sveta kao što je Donald Tramp, predstavnici holivudske elite poput Ričarda Gira, Liama Nison i Nataše Ričardson, supermodel El Mekfirson, i pevači kao što su Ašer i Merilin Menson. «Raduje me ovaj pokušaj da se stvori i obnovi uzbudjenje vremena kada su se umetnost i moda preklopili za vreme Salvadora Dalija i Elze Schiapareli, pokušaj da ljudi opet osećaju uzbudjenje kada treba da se obuku za izlazak» priča Merilin Menson. «Veoma mlade devojke vole Šanel, kao što ga voli i društveni krem. Ta činjenica je fascinantna, a ja sam velika obožavateljka te kuće» kaže Karmen Elektra. Otvaranju izložbe prisustvovale su i modne kraljice Donatela Versaći i Vera Vang i slavni kreator Tom Ford.